ბოიკოვიცე

ბოიკოვიცე () — ქალაქი ჩეხეთის რესპუბლიკის ზლინის მხარეში. ბოიკოვიცე უჰერსკე-ჰრადიშტეს რაიონში მდებარეობს. ქალაქი ოთხი მუნიციპალური უბნისგან შედგება.

სახელწოდება
ქალაქის სახელწოდება სავარაუდოდ ბოიეკის ან ბოიკას გვართანაა დაკავშირებული, რომლებმაც აქ დასახლება დააარსეს.

გეოგრაფია
ბოიკოვიცე ქალაქ ზლინიდან სამხრეთით დაახლოებით 23 კილომეტრში, ხოლო ქალაქ ტრენჩინიდან ჩრდილო-დასავლეთით 21 კილომეტრში მდებარეობს. ქალაქი მდინარე ოლშავის ნაპირებზეა გაშენებული. მუნიციპალიტეტის ტერიტორიის ჩრდილოეთი ნაწილი ვიზოვიცეს მთიანეთში მდებარეობს, სამხრეთი ნაწილი კი თეთრ კარპატებში. ბოიკოვიცეს ტერიტორიაზე მდებარე უმაღლესი წერტილია ლოკოვის გორა, რომლის სიმაღლე 739 მეტრია ზღვის დონიდან. ბოიკოვიცეს თითქმის მთელი ტერიტორია ბილე-კარპატის დაცული ლანდშაფტის ტერიტორიაზე მდებარეობს.

ისტორია
მინი|მარცხნივ|ტილიხის მოედანი
პირველი ისტორიული ცნობა ბოიკოვიცეს შესახებ 1362 წლით თარიღდება. ის სავაჭრო ქალაქი 1449 წელს გახდა. XVI საუკუნეში ბოიკოვიცეს თავს დაესხნენ უნგრელები, მათ ისე პირწმინდად გაძარცვეს ქალაქი, რომ ქალაქში რამდენიმეწლიანი შიმშილობა დაიწყო. 
XIX საუკუნეში ქალაქი განვითარდა, გაიყვანეს ელექტროენერგია და დაიწყო მრეწველობის აყვავების ხანა. მეორე მსოფლიო ომის დროს ნაცისტებს ბოიკოვიცეში სამხრედრო მასალების ქარხანა ჰქონდათ. 
ბოიკოვიცეს მუნიციპალიტეტმა ქალაქის სტატუსი 1965 წელს მიიღო.

ღირსშესანიშნაობები
მინი|მარცხნივ|ნოვი-სვეტლოვის ციხე
ბოიკოვიცეს მთავარი ღირსშესანიშნაობა ნოვი-სვეტლოვის ციხეა. ამ ადგილზე პირველად ციხესიმაგრე 1480-იან წლებში აშენდა ქალაქის უნგრელთა თავდასხმებისგან დასაცავად. XIX საუკუნის მეორე ნახევარში ის ტიუდორების აღორძინების არქიტექტურის ციხესიმაგრედ გადაკეთდა.
წმინდა ლავრენტის სამრევლო ეკლესია ადრეული ბაროკოს სტილის ნაგებობაა, რომელიც XVII საუკუნით თარიღდება.
ქალაქში აგრეთვე მდებარეობს ბოისკოვსკოს მუზეუმი, სადაც ადგილობრივი ფოლკლორის ელემენტებია წარმოდგენილი.

ცნობილი ადამიანები
კარელ ურბანეკი (დაბ. 1941) - პოლიტიკოსი, ჩეხოსლოვაკიის ბოლო კომუნისტი ლიდერი

დაძმობილებული ქალაქები
 ტრენჩიანსკა-ტურნა, სლოვაკეთი
რესურსები ინტერნეტში

სქოლიო

კატეგორია:ზლინის მხარის ქალაქები